P. Minárik, poslanec: (2007-06-21):
Vážené kolegyne, kolegovia, najprv k pani poslankyni Tóthovej. Ako ste povedali v tom svojom úvodnom slove, vy ste konzistentní, dovoľte, aby sme boli aj my konzistentní, a preto ma trošku prekvapuje to, ako ste opísali tú situáciu z predchádzajúceho volebného obdobia, že sa dovolávate, aby sme hlasovali za váš návrh. Dovoľte, aby sme boli konzistentní a aby sme hlasovali tak, ako sme hlasovali v minulom období, to znamená, že nebudeme hlasovať za tento váš návrh. Vážená pani poslankyňa, s napätím som očakával, čo príde, čo je vlastne podstata tejto tlače, lebo som si pozrel nadpis a v tom nadpise som si prečítal, že ide o vydanie zákona na Slovenskú televíziu v znení neskorších predpisov a o zmene a doplnení niektorých zákonov. Pozriem sa do obsahu, tam sú dva články a tými sa, samozrejme, dá novelizovať iba jeden zákon, ten zákon o Slovenskej televízii. Hovorím si, tu je podstata, treba nás niečím prekvapiť, prídu ďalšie články, ktoré budú novelizovať iné zákony a vlastne tento návrh je len preto, aby sme sa dostali do druhého čítania a to prekvapenie mohlo prísť. Viete, že najväčšie moje prekvapenie je, že neprichádzajú tie druhé články a podstatou toho návrhu je naozaj to, čo je tam napísané, to je jedno, či od ôsmej hodiny alebo tak, ako je to v pozmeňujúcom návrhu. Dámy a páni, ja som si naozaj naivne myslel, že toto nemôže byť zámer, ale je. Dámy a páni, od čias obsedantných návrhov pána poslanca Jarjabka na priame prenosy, ktorých sme sa tu dožívali v predchádzajúcom parlamente, to už nadobúdalo taký charakter, akože Kartágo musí byť zničené, som väčší ... – teraz to slovo radšej nepoviem v tomto parlamente –, nevidel. Kolegovia, takto vtláčať svoju vôľu verejnoprávnemu médiu sa mi zdá byť nie dobré. Naozaj sa mi to zdá byť nevhodné. Najmä od čias, keď riaditeľuje tomuto médiu pán Hreha, ktorý vám vyhovie vo všetkom, sa mi to zdá byť dokonca aj zbytočné. Tak ako nám povedal pán kolega Jarjabek, viete presne, ako sa to zrealizuje. To znamená, že neviem, ako poslanec môže vedieť, ako to bude riaditeľ verejnoprávneho média realizovať, ale niektorí na rozdiel od nás vedia. Má to, samozrejme, aj niekoľko takých technických problémov. Čo bude robiť riaditeľ verejnoprávnej televízie za akéhokoľvek stavu po prijatí tohto zákona, keď budeme mať nočné zasadnutia 16, 17 hodín? Ja viem, že nás už programové vyhlásenie vlády nečaká. Najskôr za tri roky. Zrejme. Ale nejaké návrhy rozpočtov ešte môžu prísť alebo aj nejaké iné zaujímavé návrhy, ktoré bude treba prerokovať v noci, lebo to bude treba prijať veľmi rýchlo, aby sme už nevládali. Takže, čo potom urobí riaditeľ verejnoprávnej televízie? Dámy a páni, teším sa aj na nezostrihané prenosy z našich tajných hlasovaní, keď stojíme v tom rade. Rozprávame sa, samozrejme, divák nemôže vedieť o čom. Pretože to je súčasť, to je súčasť rokovania parlamentu, bude tam záber na ten rad. To bude sledovanosť. To bude sledovanosť, myslím, že to veľmi pomôže verejnoprávnej televízii, potom sa už bude naozaj na čo sa pozerať. Neviem, ako si poradí aj za stavu, ktorý je navrhnutý v spoločnej správe, riaditeľ verejnoprávnej televízie s návrhom vysielacej štruktúry druhého programu. Neviem. Neviem, ako to bude môcť Rada STV ... (Hlasy z pléna.) Ale, pán poslanec Jarjabek, ja už som sa toľko ráz zúčastnil na zasadnutiach rád. Určite menej ako vy, lebo vy ste jej voľakedy boli aj členom. Však? Pani poslankyňa, a všetky pani poslankyne navrhovateľky, hlavne pani Tóthová a pani Mušková, ja som si vás veľmi vážil aj za to, ako ste bojovali o ochranu našej mládeže. Vždy sme vás v tom podporili, dokonca raz som povedal pánovi ministrovi, keď už som ja nemohol vystúpiť, aby prišiel k mikrofónu, pretože on ako minister mohol, pán minister Palko prišiel a povedal, že v podstate jediný problém toho vášho návrhu je, že sa hanbíme, že sme ho nepodali my. Ide o ochranu mládeže. Ja som si myslel, že s prenosmi z parlamentu nebude nejaký zásadný problém, že nebudeme musieť špekulovať, aké označenie vhodnosti pre mládež takýmto programom dáme. Po dnešnom vystúpení pána ministra Jureňu, to bol ten zákon o lesoch, ani jedna z navrhovateliek tu nebola, odporúčam, aby si pozreli  prenos, pretože aj dnes je možné tieto prenosy si odsledovať z internetu, prosím, upriamte na to svoju pozornosť. Myslím si, že tieto prenosy by sa mali zo zákona vysielať iba po 22.00 hodine. (Potlesk.) Taký vulgarizmus, aký tu predviedol minister, ktorého nominovala vaša strana, taký nie je možné vysielať pred 22.00 hodinou. Dámy a páni, ja som naozaj prívrženec verejnoprávnej televízie a z úcty k takým inštitúciám, ako sú Slovenský rozhlas a Slovenská televízia, teraz v tomto prípade Slovenská televízia, naozaj, ani keď si uvedomujem, že populizmus by malo byť skôr vlastné opozícii ako koalícii, ani v takomto prípade to nemôžem Slovenskej televízii urobiť, aby som hlasoval za tento zákon, a preto nebude hlasovať ani Minárik, ani nikto z klubu KDH. Ďakujem pekne. (Potlesk.)